section_heading: Vojna karijera
paragraph_text: Georg Weidner je rođen 10. srpnja 1865. u Lublinitzu u Šleskoj. U prusku vojsku stupio je u travnju 1884. služeći u 12. grenadirskoj pukovniji smještenoj u Frankfurtu na Odri. U istoj od ožujka 1887. obnaša dužnost pobočnika, dok od listopada 1890. pohađa Prusku vojnu akademiju. Po završetku iste, u srpnju 1893., vraća se na službu u 12. grenadirsku pukovniju gdje je u rujnu promaknut u čin natporučnika. Od ožujka 1896. služi u topografskom odjelu Glavnog stožera, dok je u ožujku 1898. unaprijeđen u čin satnika. Od rujna 1900. zapovijeda satnijom u 62. pješačkoj pukovniji, na kojoj dužnosti ostaje do listopada 1902. kada je premješten na službu u stožer 9. pješačke divizije u Glogauu. U stožeru 9. pješačke divizije služi do travnja 1905. kada je ponovno raspoređen na službu u topografski odjel Glavnog stožera. U međuvremenu je, u siječnju 1905., promaknut u čin bojnika. Od studenog 1908. služi u stožeru XV. korpusa smještenog u Strasbourgu, nakon čega je u travnju 1910. imenovan načelnikom topografskog odjela Glavnog stožera koju dužnost obnaša do početka Prvog svjetskog rata. Tijekom te službe u siječnju 1912. unaprijeđen je u čin potpukovnika, te u ožujku 1914. u čin pukovnika.